HEINOLAN KÄRÄJÄOIKEUDEN JÄRJESTELYT / LAUSUNTO

106/06.060/2007

Kh 30.04.2007  § 96
	Oikeusministeriö pyytää kuntaan 22.03.2007 saapuneella kirjeellään Mäntyharjun kunnalta lausuntoa Heinolan käräjäoikeuden järjestelyistä. Lausunto tulee toimittaa oikeusministeriöön viimeistään 13.5.2007.

Käräjäoikeusverkoston kehittäminen sisältyy oikeusministeriön strategiaiin tavoitteisiin vuosille 2003-2012. Käsittelyaikojen lyhentämiseksi ja tasaamiseksi pääministeri Matti Vanhasen hallitus esitti strategia-asiakirjassaan 2004 Tuomioistuinten organisaatiorakenteen kehittämistä.

Oikeusministeriön tavoitteena on viime vuosina ollut käräjäoikeudet, joiden tuomiopiirissä on olisi yli 50 000 asukasta ja 5-10 tuomaria. Valtiontalouden tarkastusvirasto on tarkastuskertomuksessaan
(125/2006) pitänyt tavoitetta riittämättömänä. Oikeusministeriön hallinnonalan tulevaisuuskatsauksessa tavoitteeksi on asetettu tuomiopiirin asukasmääräksi yli 100 000 asukasta ja käräjäoikeuden tuomarimääräksi vähintään 10.

Käräjäoikeuksien tuomiopiirikoon suurentamisella tavoitellaan henkilöstöresurssien tasapainottamista käräjäoikeuksien kesken ja vähentää yksiköiden haavoittuvuutta. Lisäksi yksikkökoon suurentaminen monipuolistaa yleensä käräjäoikeuden jutturakennetta ja luo edellytykset tuomareiden monipuolisille työtehtäville ja ammatilliselle kehittymiselle. Käräjäoikeuksien koon suurentamisella on mahdollista saavuttaa myös muita toiminnallisia etuja ja taloudellisia säästöjä.

Oikeusministeriön mielestä käräjäoikeuksien yhdistämistarvetta tukee myös se, että kansalaisten henkilökohtainen asiointitarve käräjäoikeudessa on vähentynyt lainsäädännön uudistusten ja tekniikan kehittymisen myötä.

Edellä mainituista syistä sekä kiristyneestä taloudellisesta tilanteesta johtuen käräjäoikeuksien yhdistämistä on päätetty jatkaa.

Valmisteltavana olevan ehdotuksen mukaan Heinolan käräjäoikeus lakkautettaisiin ja sen tuomiopiiriin kuuluvista kunnista Pertunmaa ja Mäntyharju liitettäisiin maakuntajaon mukaisesti Mikkelin käräjäoikeuteen ja muut kunnat eli Hartola, Heinola ja Sysmä Lahden käräjäoikeuteen. Käräjäoikeuden vakinainen henkilökunta siirrettäisiin vastaaviin virkoihin pääosin Lahden käräjäoikeuteen.
Lahden käräjäoikeuden tuomiopiirin alueella on em. kuntien 29500 asukkaan liittämisen jälkeen noin 199 500 asukasta ja Mikkelin käräjäoikeuden tuomiopiirissä em. kuntien 9 000 asukkaan liittymisen jälkeen noin 86 500 asukasta. Muutoksen jälkeen Heinolan käräjäoikeuden kanslia muuttuisi sivukansliaksi. Mäntyharjun istuntopaikka lakkautettaisiin ja siitä syntyy noin 12.000 euron säästö vuokramenoissa.

Ehdotuksessa perustellaan muutosta myös sillä, että järjestely yhtenäistää käräjäoikeuksien piirijaon maakuntajaotuksen kanssa.

Hallintojohtaja Tuomo Penttinen 
Puh. 040 5229 055 

Hallintojohtajan ehdotus:
Kunnanhallitus antaa oikeusministeriölle seuraavan lausunnon Heinolan käräjäoikeuden järjestelyistä:

Mäntyharjun kunta pitää oikeana esitystä käräjäoikeuksien tuomiopiirien yhtenäistämisestä maakuntajaotuksen kanssa. Mäntyharjun kunta esittää, että myös mahdollisissa muissa käräjäoikeuksien järjestelyissä, jotka koskevat Etelä-Savoa, meneteltäisiin tämän periaatteen mukaisesti.

Mäntyharjun kunta esittää, että keskitettäessä käräjäoikeuksien toimintoja, samalla huolehdittaisiin kansalaisten mahdollisuuksista saada myös oikeuslaitoksen palveluja Mäntyharjussa. Käräjäoikeuden istuntopaikan määrääminen tulee olla edelleen käräjäoikeuden itsensä ratkaistavissa. Mäntyharjun kunnan näkemyksen mukaan istuntopaikan tulee olla edelleen Mäntyharju. 
Palvelujen kehittämisessä tulee ottaa huomioon myös laajentuvat yhteispalvelut muiden valtion viranomaisten ja kuntien kanssa.

	Päätös:
 	Hyväksyttiin.
 	_________

Kh  § 15	Oikeusministeriö on 23.11.2007 päivätyllä kirjeellä pyytänyt lausuntoa oikeusministeriön työryhmän mietinnöstä Käräjäoikeusverkon kehittäminen (mietintö 2007:12).

	Mietintö on luettavissa sähköisessä muodossa oikeusministeriön verkkosivuilla www.om.fi kohdassa julkaisut/työryhmämietintöjä/2007:12 Käräjäoikeusverkon kehittäminen. 

	Lausunto pyydetään toimittamaan viimeistään 31.1.2008 mennessä oikeusministeriön oikeushallinto-osastolle.

	Työryhmän tuli toimeksiantonsa mukaan tehdä ehdotus uudeksi käräjäoikeusverkostoksi siten, että kussakin maakunnassa olisi 1-3 käräjäoikeutta, jolloin koko maassa olisi 25-30 käräjäoikeutta nykyisten 54 käräjäoikeuden sijasta. Käräjäoikeuden tuomiopiirin asukasmäärän tuli olla vähintään 100 000 asukasta.

	Työryhmä ehdottaa, että käräjäoikeuksia olisi tulevaisuudessa 25. Niistä 21:ssä olisi yli 100 000 asukasta. Tavoitetta ei saavutettaisi Ahvenanmaan, Lapin, Kajaanin ja Porvoon käräjäoikeuksissa. Työryhmän tavoitteena oli myös, että käräjäoikeuksissa olisi vähintään 10 tuomaria. Näiltä osin tavoite toteutuisi samalla tavalla kuin väestön osalta.

	Kussakin maakunnassa olisi pääosin yksi käräjäoikeus. Poikkeuksina olisivat Lapin maakunta, jossa on kaksi käräjäoikeutta ja Uusimaa, jossa on viisi käräjäoikeutta. Ylivieskan käräjäoikeus käsittäisi Keski-Pohjanmaan maakunnan ja osia Pohjois-Pohjanmaan maakunnasta. Lisäksi Kymenlaakson maakuntaan kuuluva Pyhtään kunta kuuluisi maakuntarajasta poiketen Porvoon käräjäoikeuden tuomiopiiriin, jonka muut kunnat kuuluvat Itä-Uudenmaan maakuntaan.

	Ehdotettavista käräjäoikeuksista 8 olisi kaksikielisiä, joista Vaasan käräjäoikeus olisi enemmistökieleltään ruotsinkielinen. Yksikielisistä käräjäoikeuksista Ahvenanmaan käräjäoikeus olisi ruotsinkielinen ja muut suomenkielisiä. Ehdotuksella ei olisi vaikutusta saamenkielisten asemaan.

	Työryhmä ehdottaa, että käräjäoikeuden toimipaikkoina olisivat 25 pääkansliaa, 5 sivukansliaa ja 30 istuntopaikkaa. Useimpiin käräjäoikeuksiin tarvitaan ehdotuksen johdosta lisää toimitilaa, mistä syystä ehdotuksen toteuttaminen kestäisi käytännössä useita vuosia. Siirtymävaiheen aikana useissa käräjäoikeuksissa lakkaava käräjäoikeus toimisi väliaikaisena sivukansliansa. Käräjäoikeuksien uudet tuomiopiirit tulisi työryhmän käsityksen mukaan toteuttaa samaan aikaan, kun kiinteistö- ja kirjaamisasiat siirretään käräjäoikeuksilta Maanmittauslaitokselle.

	Tarvittavaksi henkilöstömääräksi arvioitiin yhteensä 1 767 henkilötyövuotta. Näistä 27 % olisi tuomareita, 7 % notaareita, 51 % kansliahenkilöstöä ja 15 % haastemiehiä. Henkilöstön määrä vähenisi arvion mukaan yhteensä 94 henkilöllä. Vähennys tulee työryhmän näkemyksen mukaan toteuttaa luonnollisen poistuman kautta ilman irtisanomisia.

	Mietintöön sisältyy kaksi eriävää mielipidettä.

Koska työryhmän ehdotus sisältää eräiden käräjäoikeuksien osalta hankkeita, joiden valmistelu on jo käynnissä, oikeusministeriö on 
kirjeellään 7.12.2007 (9/31/2007) toimittanut selvyyden vuoksi mm. Mäntyharjun kunnan tietoon näiden hankkeiden nykyisen valmisteluvaiheen.

Heinolan ja Lahden käräjäoikeuksien osalta ehdotetaan, että Heinolan käräjäoikeuden tuomiopiiriin kuuluvista kunnista Mäntyharju ja Pertunmaa liitetään maakuntarajaa noudattaen Mikkelin käräjäoikeuden tuomiopiiriin ja muut kunnat Hartola, Heinola ja Sysmä Lahden käräjäoikeuden tuomiopiiriin.

	Em. seurauksena Mäntyharjun istuntopaikka lakkaisi.

Hallintojohtaja Tuomo Penttinen 
Puh. 040 5229 055 

	Kunnanjohtajan ehdotus:
	Kunnanhallitus toteaa lausunnossaan oikeusministeriölle, että Mäntyharjun kunnalla ei ole huomautettavaa mietinnön eikä käräjäoikeusjärjestelyjen suhteen.

Yleisesti todetaan, että kunnanhallitus ei pidä perusteltuna valtion hallinnon palvelujen supistamista kunnista. Todellisuudessa tästä aiheutuu varsinkin iäkkäille palvelujen käyttäjille vaikeuksia saada valtionhallinnon palveluja. Tämä aiheuttaa myös negatiivista heijastusta muihin palveluihin ja niiden kysyntään asiointiliikenteen siirtyessä kaupunkikeskuksiin. 

	Päätös: 
 	Hyväksyttiin. 
 	_________

	Otteen oikeaksi todistaa   Mäntyharjussa 21.1.2008

	Leena Lehtonen
	arkistosihteeri